Monday, June 01st, 15:18:20
Grandpa's Story, 'n kinderteaterproduksie met omgewingsvriendelikheid as tema, is tans by die Nasionale Teater van Namibië (NTN) te sien. Dit beeld die belangrikheid van die natuur en bewaring daarvan uit. Die toneelstuk speel af in die antieke en moderne tyd. Dit herinner ons aan die pragtige wêreld waarin ons leef en hoe ons die planeet moet bewaar vir toekomstige geslagte. Die regisseur en skrywer is Wadith van Wyk. Opvoerings is môre om 10:00 en 15:00. Kaartjies kos N$80 vir volwassenes en N$50 vir kinders tussen 4 en 16 jaar. Dit kan aanlyn by Computicket gekoop word.
» Die top-12-deelnemers aan The Voice Namibia Kidz tree môreaand vir die laaste keer by Vintage-koffiewinkel op om vanjaar se wenner te bepaal. Die deelnemers is Mischa Olivier, Rachelle Klazen, Teane de Witt, Annika Henckert, Mason Plaaitjie, Chris-Mari van Wyk, Reece Underhill, Alicia Dobson, Andre de Jager, Jaime Oosthuizen, Jilian Gong, Kieran Plaaitjie en Aneeka Gird. Tydens die finale ronde sal verskeie gevestigde sangers optree. Die geleentheid begin om 19:00 en kaartjies kan teen N$150 per persoon by 081 333 5647 bespreek word. Gaan ondersteun die jong talent in ons land.
» Die Silwer Spoon Hospitality Academy in Windhoek bied môre 'n bakkerskursus aan. Die kostes beloop N$650 per persoon. Dit sluit alle leermateriaal en bestanddele in. Vir meer inligting en om plek te spreek, stuur 'n e-pos na [email protected] of skakel 061 240 994.
» Bitcoin kan nie deur enige enkele entiteit soos banke of regerings beheer word nie, wat beteken dit kan nie tot voordeel van individue gemanipuleer kan word nie. Gaan kuier môre saam met Anke Zimny en Anja Wormsbacher om meer oor dié kripto-eenheid te leer. Anke is 'n onafhanklike rekenmeester met 36 jaar se ervaring in die finansiële sektor. Anja is 'n ontwerper en projekbestuurder. Haar kritiese ontledingsvaardighede het haar geïnspireer om Bitcoin deeglik te ondersoek en haar inkomste daardeur te versnel. Die praatjie begin om 09:00 by die Town Lodge in Windhoek. Die sessie is gratis, maar plek moet by https://bit.ly/2KqVeJ8 bespreek word.
» Die lang verwagte plaaslik vervaardigde rolprent Land of the Brave draai tans landswyd in rolprentteaters. Die intrige volg die lewe van 'n stoere polisieman wat 'n reeks moorde ondersoek en uiteindelik ontbloot, Terselfdertyd is daar 'n meedoënlose verslaggewer wat haar diepste, donkerste geheime uit haar verlede onthul. Besoek mydorpie.com vir meer inligting oor die datums en tye.
» Die Project Room bied met trots die uitstalling Limbadungila deur die kunstenaar Tuli Mekondjo aan. Tuli, wat op Swakopmund grootgeword het, is 'n selfopgeleide kunstenaar. Die uitstalling bevat 'n reeks werke wat onafhanklike vroue in die alledaagse lewe vasvang, en sodoende die swaarkry en moeilike omstandighede van vandag se lewe weerspieël. In die werke dra die vroue almal iets wat baie waarde vir hul het, en skuil misterieus agter 'n deursigtige sluier. Die sluiers is simbolies vir suiwerheid, maagdelikheid of beskerming. Die uitstalling is tans by The Project Room te sien en duur tot 26 Oktober.